भाग्य ने साथ दिया तो सचिन को रोक सकते हैं : हैडिन  
ऑस्ट्रेलियाई उप कप्तान ब्रैड हैडिन ने कहा कि सचिन तेंदुलकर का बहु प्रतीक्षित 100वां अंतरराष्ट्रीय शतक उनकी टीम के लिए चिंता का विषय नहीं है।
ऑस्ट्रेलियाई उप कप्तान ब्रैड हैडिन ने कहा कि सचिन तेंदुलकर का बहु प्रतीक्षित 100वां अंतरराष्ट्रीय शतक उनकी टीम के लिए चिंता का विषय नहीं है और सोमवार से शुरू होने वाली टेस्ट शृंखला में उन्हें इस उपलब्धि से रोकने के लिए उनकी टीम को थोड़ा भाग्य जरूरत भी पड़ेगी। हैडिन ने सुबह अभ्यास सत्र के दौरान कहा, प्रशंसक और इस खेल से जुड़ा प्रत्येक व्यक्ति उनके 100वें शतक की संभावना से रोमांचित है। लेकिन हम उनके शतक को लेकर कोई चर्चा नहीं कर रहे हैं और यदि भाग्य ने थोड़ा साथ दिया, तो हम उन्हें यहां यह उपलब्धि हासिल करने का मौका नहीं देंगे। हैडिन को विश्वास है कि ऑस्ट्रेलियाई आक्रमण इतना दमदार है कि वह भारत के अनुभवी बल्लेबाजी क्रम को तहस-नहस कर सकता है। उन्होंने कहा, हमने जो 11 खिलाड़ी चुने हैं, उनके बारे में हमें विश्वास है कि वे भारतीय टीम को हरा सकते हैं। आप जानते हो कि जेम्स (पैटिनसन) किस तरह से गेंदबाजी कर रहा है और पीटर सिडल कितनी शिद्दत से उनकी अगुवाई कर रहा है। हैडिन ने कहा, पिछले दो टेस्ट मैच में उसका प्रदर्शन लाजवाब था। उसने अन्य गेंदबाजों की तरह पांच-पांच विकेट नहीं लिए, लेकिन टेस्ट क्रिकेट में मैंने पीटर सिडल को इतनी अच्छी गेंदबाजी करते हुए कभी नहीं देखा था। उसने वास्तव में युवा गेंदबाजों जैसे जेम्स की अच्छी तरह से अगुवाई की है। हमारे पास तीन तेज गेंदबाज हैं, जो 140 से 145 किमी प्रतिघंटा की रफ्तार से गेंदबाजी करते हैं।